<classify> MRADI mwingine mkubwa unaohusisha ujenzi wa madaraja ya juu, unatarajiwa kutekelezwa katika eneo la Mbezi Luis wilayani Ubungo mkoani Dar es Salaam miezi kadhaa ijayo. Hatua hiyo inaendelea kulifanya eneo hilo la makazi na biashara kuwa lango la huduma na biashara katika Jiji la Dar es Salaam, huku miradi mikubwa ya barabara za kupunguza msongamano na stendi kubwa ya mkoa ikiendelea.Hivi sasa stendi kubwa ya mabasi ya mikoani na nchi jirani ya mfano Afrika Mashariki na Kati, inajengwa katika eneo hilo, huku upanuzi wa Barabara ya Morogoro kwa Njia Nane kutoka Kimara hadi Kibaha, ukihusisha pia eneo hilo, lililo na msongamano mkubwa wa magari yanayoingia jijini humo kutoka mikoani na nje ya nchi na daladala.Mejena wa Wakala wa Barabara Tanzania Tanroads Mkoa wa Dar es Salaam, Julius Ngusa aliliambia gazeti hili mwishoni mwa wiki kuwa eneo la Mbezi, kutajengwa madaraja makubwa mawili ya juu. Ngusa alisema hivi sasa upembuzi yakinifu, unaendelea na baada ya kukamilika kwa mradi wa upanuzi wa njia nane, mradi huo wa madaraja mawili ya juu utatekelezwa katika eneo hilo.Huu ni mradi mpya, ila ukimalizika tu huu wa Njia Nane unaoendelea hivi sasa, mara moja huu wa madaraja mawili utaanza. Hivi sasa kazi ya upembuzi ndio inaendelea, alisema Ngusa.Tayari Mbezi Luis imeunganishwa na barabara ya Goba inayotokea Tangibovu, Mbezi Beach katika Barabara ya Old Bagamoyo, na barabara ya Malamba Mawili-Kinyerezi inayounganisha eneo la Segerea na Gongo la Mboto katika Barabara ya Nyerere. Akifafanua, maeneo yatakayohusika kujengwa madaraja hayo, Ngusa alisema daraja moja la juu litajengwa katika makutano ya barabara ya Morogoro, Malamba Mawili na Goba ili kuruhusu magari mengine kupita juu na kuondoa msongamano katika eneo hilo. Alisema daraja jingine litajengwa katika eneo la Kwa Yusufu katika makutano ya barabara ya Morogoro na inayotokea Malamba Mawili kutokea kwa Yusufu kuelekea Mpiji Magohe.Hili daraja la Kwa Yusufu kwa upande wa pili unaoelekea Mpiji Magohe litaunganisha barabara ya dharura service road iliyopo sasa ambayo itatengenezwa kwa kiwango cha lami hadi katika eneo la stendi kuu ya mabasi inayojengwa hivi sasa ili kutoa access ruhusa ya mabasi na magari kuingia na kutoka stendi bila foleni, alisema.Kabla ya Tanroads kueleza mradi huu wa madaraja, wakazi wa Mbezi na watumiaji wa Barabara ya Morogoro, walikuwa wakilalamikia msongamano wa magari kuingia na kutoka eneo hilo uliopo sasa wakionesha wasiwasi kwamba hata Mradi wa Njia Nane ukikamilika bila madaraja ya juu, msongamano huo ungeendelea kuwepo. Kwa mradi huo wa madaraja mawili, ni wazi suluhisho la kudumu la msongamano wa magari katika eneo hilo lenye shughuli nyingi za kibiashara, makutano ya barabara nyingi zinazounganisha Jiji la Dar es Salaam na vitongoji vyake pamoja na makazi ya maelfu ya watu, litakuwa limepatikana.  <topic>: kitaifa 